section_heading: Radnja serije
paragraph_text: U početku serije Dexter tvrdi da nema emocija i da mora raditi non-stop kako bi se drugima činio normalan i kako bi se što lakše uklopio u društvo. On je sposoban glumiti normalne emocije i održati svoj status besprijekornog prijatelja i susjeda. Također uspijeva održavati i nekoliko osobnih veza, pogotovo sa svojom polusestrom Debrom. Ona, naravno, ne zna ništa o Harryjevom kodu niti o Dexterovom tajnom životu, ali osjeća ljubomoru što je Harry uvijek više pažnje posvećivao upravo Dexteru, ali ne i njoj. Kao dio njegove glume normalnog života, Dexter u prvoj sezoni ima i djevojku Ritu, također traumatiziranu zbog godina zlostavljanja od strane njezinog bivšeg muža Paula Bennetta. Upravo zbog tih trauma, ona još ne može biti intimna s Dexterom što njemu savršeno odgovara, jer je njegovo mišljenje da bi zbog pretjerane intimnosti Rita mogla otkriti njegovu mračnu stranu. S druge strane, Dexter se odlično slaže i voli Ritino dvoje djece - Astor i Codyja.